Ansatte kobles fra

Joan Lykkeaa, fællestillidsrepræsentant for HK-laboranterne på KU og tidligere medarbejdervalgt bestyrelsesmedlem mener, at politikerne dermed endnu en gang tager indflydelse og medinddragelse fra medarbejderne.

»Vi bliver fuldstændig koblet af processen. Vi risikerer et legitimitetsproblem på universitetet, fordi ingen gider at forholde sig til bestyrelsens arbejde, hvis de ansatte føler, at al indflydelse er taget fra dem,« siger hun.

Joan Lykkeaa er medlem af indstillingsudvalget, der skal finde en afløser for den nuværende bestyrelsesformand Nils Strandberg Pedersen og det eksterne medlem Jannik Johansen, der begge udtræder af bestyrelsen den 15. september.

Udvalget har holdt sit første møde, men med lovforslaget er hun usikker på, om arbejdet bliver stoppet.

»Vi diskuterer, hvem vi kunne se som en god kandidat, og hvad der mangler af kompetencer i bestyrelsen, så det er vigtigt, at vi som medarbejdere har mulighed for at give vores input. Der burde som minimum burde være en medarbejder og studerende med i indstillingsudvalget,« siger Joan Lykkeaa.

Frygter overdreven fokus på forskningen

Marie Thomsen, næstformand Studenterrådet ved KU, siger, at »detailstyringsskruen får et nyk til,« når ministeriet får endnu mere indflydelse på både indstilling og udpegning af universitetets ledere og samtidig stort set fjerner de studerende og de ansatte fra udvælgelsesprocessen.

Hun er nervøs for, hvilken dagsorden, der kommer til at præge bestyrelsen.

»Jeg frygter, at de nye medlemmer ikke vil have de studerende for øje, når vi, som former og skaber universitetet hver eneste dag, udelukkes fra processen. Der kommer nemt kun fokus på forskningen, så det hele drukner i elitære forskerpriser eller antallet af artikler i prestigefyldte tidsskrifter,« siger hun.

For ministerielt styret

Også Thomas Vils Pedersen, fællestillidsrepræsentant for de videnskabeligt ansatte på KU, udtrykker skeptis over for Søren Pinds lovforslag.

Han siger dog, at det er på sin plads at gøre op med de selvsupplerende bestyrelser, fordi der var fare for, at det blev for indspist, når bestyrelsesmedlemmerne skulle finde deres egne afløsere. Men han synes, at de ansatte og studerende har for lidt indflydelse i indstillingsorganet.

»Det ville være rimeligt, at begge grupper kan give input,« siger han.